Gravemaskinerne er nu for alvor gået i gang med at flytte fyret på Rubjerg Knude.

Det er ikke længere muligt for besøgende at komme op i Rubjerg Fyr. Mandag begyndte store gravemaskiner nemlig at blotlægge fyrets fundament, der skal have 'rulleskøjter', inden fyret bliver flyttet et sted mellem 60 og 80 meter længere ind i landet. Og det viser sig, at der er grund til optimisme, inden den svære operation kan gå i gang. - Elementerne er i bedre stand, end jeg turde håbe på. Vi har godt nok været nede og kigge til dem for et års tid siden, men de er superfine og stærke, fortæller murermester Kjeld Pedersen fra Lønstrup, der har ansvaret for at flytte fyret. Han er imponeret over de murere, som har lavet det 940 ton tunge fyr for 120 år siden. - Det er fantastisk, at de har lavet så flot et stykke arbejde for så mange år siden. Soklen er forskallet og står i dag fuldstændig glat og fin. Under gravearbejdet er et gammelt terrazzo-gulv er dukket frem i sandet, men det må desværre bare brækkes op, inden der gøres klar til at montere store løftestænger i fundementet.